b"\n_START_ARTICLE_\nDomenico Fontana (arkitekt)\n_START_PARAGRAPH_\nDomenico Fontana (f\xc3\xb8dt 1543 i Melide, d\xc3\xb8d 28. juni 1607 i Napoli) var en italiensk arkitekt, maler, billedhugger og ingeni\xc3\xb8r i senrenessansen og ungbarokken, bror til Giovanni Fontana.\n_START_SECTION_\nLiv og virke\n_START_PARAGRAPH_\nFontana kom til Roma i 1563 for \xc3\xa5 studere arkitektur, mens Michelangelo fortsatt var i virksomhet der, der han virket frem til 1592._NEWLINE_I 1576 bygde han p\xc3\xa5 oppdrag av kardinal Alessandro Sforza di Santa Fiora Villa Sforzesca i Castell\xe2\x80\x99Azzara. Han vandt kardinal Montaltos tillit (den senere pave Sixtus V), og fikk i 1584i oppdrag \xc3\xa5 bygge Cappella del Presepio i Santa Maria Maggiore. For Montalto bygget han ogs\xc3\xa5 Palazzo Montalto._NEWLINE_Fontana ble pave Sixtus Vs (1585-1590) sjefsarkitekt. Han organiserte flyttingen og nyoppstillingen av den obelisk som n\xc3\xa5 st\xc3\xa5r midt p\xc3\xa5 Petersplassen. Gjenreisningen av obelisken hadde f\xc3\xa5tt Michelangelo til \xc3\xa5 vegre seg, men pave Sixtus V var bestemt p\xc3\xa5 \xc3\xa5 reise den foran St. Peterskirken, selv om kirkeskipet var enn\xc3\xa5 ikke bygget, og fikk en replikk i tre reist p\xc3\xa5 stedet bare m\xc3\xa5neder etter at han ble valgt. Det ble gitt flere forslag p\xc3\xa5 hvordan obelisken kunne reises, men Fontana, da Giacomo Della Portas assistent ved konstruksjonen av byggingen av den nye Peterskirken, presenterte for paven en liten modellkran i tre og en liten modellobelisk i bly som paven selv var i stand til \xc3\xa5 reise ved \xc3\xa5 skru p\xc3\xa5 et lite hjul med en finger. Fontana fikk derfor prosjektet som f\xc3\xb8lge av sin anskuelige demonstrasjon. Obelisken, som hadde v\xc3\xa6rt delvis nedgravd de siste \xc3\xa5rhundrer slik at bae dr\xc3\xb8yt halvparten raget opp over bakkeniv\xc3\xa5, ble utgravd og mellom den 30. april og 17. mai 1586._NEWLINE_Fontana beskriver hele prosessen i sin bok Della transportatione dell' obelisco Vaticano e delle fabriche di Sisto V (Roma, 1590). Den ble med dette den f\xc3\xb8rste obelisken i moderne tid som ble oppstilt i Roma. Fontana m\xc3\xa5tte f\xc3\xb8rst legge ned obelisken (byggingen av den nye Peterskirken tillot ikke at den kunne st\xc3\xa5 der den s\xc3\xa5 langt hadde st\xc3\xa5tt). S\xc3\xa5 ble den lagt p\xc3\xa5 tromler og transportert til sitt nye sted og oppstilt der. Vekten var p\xc3\xa5 over 200 tonn, og det trengtes 150 hester, 900 mann og 47 kabelrep._NEWLINE_Paven hadde beordret at det skulle v\xc3\xa6re totalt taleforbud under arbeidet, for at ingen skulle miste konsentrasjonen. Men da en tidligere sj\xc3\xb8mann s\xc3\xa5 at kablene var i ferd med \xc3\xa5 bli overopphetet ropte han \xc2\xabVann p\xc3\xa5 tauene!\xc2\xbb Ved \xc3\xa5 driste seg til \xc3\xa5 bryte en direkte ordre fra paven reddet han obelisken, ettersom tauene ellers ville r\xc3\xb8ket. Paven lot ham f\xc3\xa5 velge et privilegium, og mannen ba om at hans familieg\xc3\xa5rd m\xc3\xa5tte f\xc3\xa5 levere palmegrener til feiringen av Palmes\xc3\xb8ndag i Peterskirken, noe som ble innvilget s\xc3\xa5 lenge g\xc3\xa5rden var i denne familiens eie._NEWLINE_Paven gav ogs\xc3\xa5 Fontana i oppdrag \xc3\xa5 gjenreise tre andre romerske obelisker. Til dette fikk han god bruk for sine kunnskaper i statikk. Blant de tre var Lateranobelisken, ogs\xc3\xa5 en antikk egyptisk obelisk som var flyttet til Roma i keisertiden. Den l\xc3\xa5 i bruddstykker der den styrtet sammen under et jordskjelv, i Cirkus Maximus. F\xc3\xb8rst i 1587 ble den gravd opp p\xc3\xa5 oppdrag av pave Sixtus V, og i 1588 bragt av Fontana, som etterlot sitt navn p\xc3\xa5 den, til der den n\xc3\xa5 st\xc3\xa5r utenfor Laterankirken. Det var han som hadde ansvaret for restaurering og oppstilling._NEWLINE_Fontana skapte ogs\xc3\xa5 de store palassene ved Vatikanet og Lateranet. Omkring 1587 gav Sixtus V ham i oppdrag \xc3\xa5 konstruere en ny bygning for Vatikanbiblioteket. Denne bygningen er fortsatt i bruk._NEWLINE_Blant hans arbeider i Roma kan ogs\xc3\xa5 fremheves fasaden til Quirinalepalasset, Lateranpalassets loggia og Sixtus Vs kapell ved Santa Maria Maggiore. Han fullf\xc3\xb8rte ogs\xc3\xa5 etter Michelangelos tegninger kuppelen til Peterskirken._NEWLINE_I 1592 ble han han kalt til Napoli for \xc3\xa5 bygge det kongelige palass."